b"\n_START_ARTICLE_\nNatalie Portman\n_START_SECTION_\nZgodnje \xc5\xbeivljenje\n_START_PARAGRAPH_\nNatalie Portman se je rodila v Jeruzalemu, Izrael. Je edini otrok Shelley (rojena Stevens), ameri\xc5\xa1ke gospodinje in danes agentke Natalie Portman, ter Avnerja Hershlaga, izraelskega specialista za plodnost in ginekologa. Po mamini strani ima judovske prednike, ki so se preselili v Zdru\xc5\xbeene dr\xc5\xbeave Amerike iz Avstrije in Rusije (dru\xc5\xbeina njene je priimek iz \xc2\xbbEdelstein\xc2\xab\xc2\xa0spremenila v \xc2\xbbStevens\xc2\xab). O\xc4\x8detovi predniki pa so bili judje, ki so se iz Romunije in Poljske preselili v Izrael. Njen dedek po o\xc4\x8detovi strani, katerega star\xc5\xa1i so umrli v Auschwitzu, je bil izraelski ekonomski profesor, njena prababica, ki se je rodila v Romuniji, pa je med 2. svetovno vojno vohunila za Zdru\xc5\xbeeno kraljestvo._NEWLINE_Njeni star\xc5\xa1i so se spoznali v \xc5\xa1tudentskem centru Ohijske univerze, kjer je njena mama prodajala vstopnice. Njen o\xc4\x8de se je kasneje vrnil v Izrael in ko ga je njena mama \xc4\x8dez nekaj let obiskala, sta se tam tudi poro\xc4\x8dila. Leta 1984, ko je bila Natalie Portman stara tri leta, se je dru\xc5\xbeina preselila v Zdru\xc5\xbeene dr\xc5\xbeave Amerike, kjer je njen o\xc4\x8de za\xc4\x8del s svojim medicinskim usposabljanjem. Natalie Portman, ki ima \xc5\xa1e danes tako izraelsko kot ameri\xc5\xa1ko dr\xc5\xbeavljanstvo, je dejala, da \xc2\xbb\xc4\x8deprav res obo\xc5\xbeujem Zdru\xc5\xbeene dr\xc5\xbeave \xe2\x80\xa6 je moje srce v Jeruzalemu. Tam se po\xc4\x8dutim doma.\xc2\xab_NEWLINE_Najprej je dru\xc5\xbeina Natalie Portman \xc5\xbeivela v Washingtonu, D.C., nato pa so se leta 1988 preselili v Connecticut in se nazadnje, leta 1990, naselili v Long Islandu, New York.\n_START_SECTION_\n\xc5\xa0olanje\n_START_PARAGRAPH_\nV Washingtonu, D.C. je Natalie Portman obiskovala judovsko dnevno \xc5\xa1olo Charlesa E. Smitha. Hebrejsko se je poleg angle\xc5\xa1\xc4\x8dine nau\xc4\x8dila govoriti v judovski osnovni \xc5\xa1oli Solomona Schechterja v Glen Coveu, New York. Srednjo \xc5\xa1olo je kon\xc4\x8dala na srednji \xc5\xa1oli Syosset v Syossetu, Long Island leta 1999. Zaradi kon\xc4\x8dnih izpitov v srednji \xc5\xa1oli je presko\xc4\x8dila premiero filma Vojna zvezd: Epizoda I - Groze\xc4\x8da prikazen._NEWLINE_Leta 2003 je Natalie Portman diplomirala iz psihologije na Harvardu. \xc2\xbbNi mi mar, \xc4\x8de kolid\xc5\xbe uni\xc4\x8di mojo kariero,\xc2\xab\xc2\xa0je po podatkih kanala Fox News povedala za revijo New York Post. \xc2\xbbRaje sem pametna kot filmska zvezda.\xc2\xab Na Harvardu je bila asistentka Alana Dershowitza pri raziskovanju. V \xc4\x8dasu \xc5\xa1olanja na Harvardu je prebivala v \xc5\xa1tudentskem domu Lowell in napisala pismo \xc4\x8dasopisu Harvard Crimson, v katerem je kritizirala esej o izraelskih dejanjih proti Palestincem._NEWLINE_Natalie Portman je spomladi leta 2004 obiskala hebrejsko univerzo v Jeruzalemu. Marca 2006 je predavala na univerzi Columbia med predavanju o terorizmu in boju proti slednjemu ter govorila o svojem novem filmu, V kot vro\xc4\x8de ma\xc5\xa1\xc4\x8devanje._NEWLINE_Natalie Portman je \xc5\xbee v otro\xc5\xa1tvu pokazala zanimanje za tuje jezike in u\xc4\x8dila se je francoski, japon\xc5\xa1\xc4\x8dine, nem\xc5\xa1\xc4\x8dine in arab\xc5\xa1\xc4\x8dine._NEWLINE_Kot \xc5\xa1tudentka je bila soavtorica dveh raziskovalnih dokumentov, ki so jih kasneje tudi objavili v nekaj raziskovalnih revijah. Dokument z naslovom A Simple Method To Demonstrate the Enzymatic Production of Hydrogen from Sugar (Enostavna metoda za prikazovanje encimske proizvodnje vodika iz sladkorja) je sodelovala pri tekmovanju Iskanje znanstvenih talentov, kjer je zasedel drugo mesto. Leta 2002 je prispevala k \xc5\xa1tudiju o pomnilniku, imenovanem Frontal Lobe Activation During Object Permanence. Takrat je \xc5\xa1e \xc5\xa1tudirala na Harvardu.\n_START_SECTION_\nZgodnje delo\n_START_PARAGRAPH_\nNatalie Portman je pri \xc5\xa1tirih letih pri\xc4\x8dela obiskovati u\xc4\x8dne ure plesa in pri\xc4\x8dela je nastopati na mnogih lokalnih prireditvah. Pri desetih letih ji je agent podjetja Revlon ponudil delo fotomodela, vendar je ponudbo zavrnila, da bi se osredoto\xc4\x8dila na igranje. V nekem intervjuju je dejala, da je bila \xc2\xbbdruga\xc4\x8dna od drugih otrok. Bila sem bolj ambiciozna, vedela sem, kaj mi je v\xc5\xa1e\xc4\x8d in kaj si \xc5\xbeelim in za to sem trdo delala. Bila sem zelo resen otrok.\xc2\xab_NEWLINE_Natalie Portman se je med po\xc4\x8ditnicami vpisala v igralski kamp. Pri desetih je od\xc5\xa1la na avdicijo za Off-Broadwayjsko gledali\xc5\xa1ko igro Ruthless!, muzikal o dekletu, ki je pripravljena moriti za to, da dobi glavno vlogo v neki gledali\xc5\xa1ki igri. Vlogo je nazadnje dobila Laura Bell Bundy, za njeni zamenjavi pa so izbrali Natalie Portman in bodo\xc4\x8do pop zvezdnico Britney Spears. Leta 1994 je od\xc5\xa1la na avdicijo za vlogo sirote, ki se spoprijatelji z morilcem v srednjih letih v filmu Luca Bessona, L\xc3\xa9on (alias The Professional). Kmalu zatem, ko je dobila vlogo, je prevzela dekli\xc5\xa1ki priimek svoje babice, \xc2\xbbPortman\xc2\xab\xc2\xa0za svoje umetni\xc5\xa1ko ime, da bi obdr\xc5\xbeala zasebnost in za\xc5\xa1\xc4\x8ditila identiteto svoje dru\xc5\xbeine. L\xc3\xa9on se je premierno predvajal 18. novembra 1994 in je postal njen filmski prvenec. Kmalu zatem je posnela kratki film z naslovom Developing, ki je iz\xc5\xa1el na televiziji.\n_START_SECTION_\n1995\xe2\x80\x932000: Preboj\n_START_PARAGRAPH_\nV sredi devetdesetih je Natalie Portman zaigrala manj\xc5\xa1e vloge v filmih Vro\xc4\x8dina, Ljubim te, pravijo vsi in Mars napada! ter glavno vlogo v filmu Beautiful Girls. Bila je prva izbira za igranje Julije Capulet v filmu Romeo + Julija, vendar so se kasneje producenti premislili, saj naj njena starost (takrat je imela 15 let) ne bi bila primerna za to vlogo. Kasneje so vlogo dodelili dve leti starej\xc5\xa1i Claire Danes. Leta 1997 je upodobila Ano Frank v Broadwayski upodobitvi knjige Dnevnik Ane Frank._NEWLINE_Leta 1997 je Natalie Portman dobila vlogo Padm\xc3\xa9 Amidala v filmski trilogiji Vojna zvezd. Prvi film, Vojna zvezd Epizoda I: Groze\xc4\x8da prikazen, so pri\xc4\x8deli snemati junija 1997, iz\xc5\xa1el pa je maja 1999. Po snemanju filma Vojna zvezd Epizoda I: Groze\xc4\x8da prikazen je zavrnila glavno vlogo v filmu Anywhere but Here, zaradi prizora spolnosti v njem, a re\xc5\xbeiser Wayne Wang in igralka Susan Sarandon sta bila pripravljena spremeniti scenarij; ko je dobila v roke na novo napisano besedilo, se je pridru\xc5\xbeila igralski ekipi filma, ki je kasneje iz\xc5\xa1el pozno v letu 1999. Kriti\xc4\x8darka Mary Elizabeth Williams je v reviji Salon Natalie Portman ozna\xc4\x8dila za \xc2\xbbosupljivo\xc2\xab\xc2\xa0in rekla, da je malo igralk, ki bi pri njenih letih lahko kakr\xc5\xa1nokoli vlogo odigrale tako dobro, kot je ona to. Za svojo vlogo Ann August je bila Natalie Portman nominirana za zlati globus v kategoriji za \xc2\xbbnajbolj\xc5\xa1o stransko igralko\xc2\xab. Nato je zaigrala vlogo najstni\xc5\xa1ke matere v filmu Tam, kjer je srce, ki se je premierno predvajal aprila 2000.\n_START_SECTION_\n2001\xe2\x80\x932006: Nadaljevanje z Vojno zvezd in V kot vro\xc4\x8de ma\xc5\xa1\xc4\x8devanje\n_START_PARAGRAPH_\nPo snemanju filma Tam, kjer je srce, se je Natalie Portman preselila na Harvard, da bi do\xc5\xa1tudirala psihologijo. V intervjuju leta 1999 je povedala, da v Vojni zvezd naslednja \xc5\xa1tiri leta ne bo igrala, saj se \xc5\xbeeli osredoto\xc4\x8diti predvsem na \xc5\xa1tudij. Med poletnimi po\xc4\x8ditnicami od junija do septembra 2000 je vseeno snemala film Vojna zvezd: Epizoda II - Napad klonov v Sydneyju ter sodelovala tudi pri dodatni produkciji v Londonu._NEWLINE_Julija 2001 je zaigrala v gledali\xc5\xa1ki igri Antona Chekhova v javnem gledali\xc5\xa1\xc4\x8du v New York Cityju, naslovljeni kot The Seagull, ki jo je re\xc5\xbeiral Mike Nichols; poleg Meryl Streep, Kevina Klinea in Philipa Seymourja Hoffmana je zaigrala vlogo Nine. Igro so izvajali tudi v gledali\xc5\xa1\xc4\x8du Delacorte v Central Parku. Istega leta se je poleg \xc5\xa1e mnogih drugih slavnih pojavila v komediji Zoolander (2001). Imela je tudi manj\xc5\xa1o vlogo v filmu Hladni vrh ob Judeu Lawu in Nicole Kidman._NEWLINE_Leta 2004 je zaigrala v filmih Stanje zamaknjenosti in Bli\xc5\xbenji odnosi. Film Stanje zamaknjenosti je bila uradna izbira za predvajanje na filmskem festivalu Sundance in prejel nagrado Independent Spirit Award v kategoriji za \xc2\xbbnajbolj\xc5\xa1i film\xc2\xab. Za svoj nastop v filmu Alice je prejela zlati globus ter bila nominirana za oskarja v kategoriji za \xc2\xbbnajbolj\xc5\xa1o stransko igralko\xc2\xab._NEWLINE_Zadnji del iz trilogije Vojna zvezd, Epizoda III - Ma\xc5\xa1\xc4\x8devanje Sitha, je iz\xc5\xa1el 19. maja 2005. Film je postal najbolje prodajani film leta 2005, prejel pa je tudi nagrado People's Choice Award v kategoriji za \xc2\xbbnajljub\xc5\xa1i film\xc2\xab. Istega leta je posnela film Free Zone ter film Goyeve prikazni re\xc5\xbeiserja Milo\xc5\xa1a Formana. Re\xc5\xbeiser je sicer ni videl \xc5\xa1e v nobenem drugem filmu, a spominjala ga je na sliko Francisca Goya, zato jo je \xc5\xbeelel spoznati._NEWLINE_4. marca 2006 je Natalie Portman gostila televizijsko oddajo Saturday Night Live. V napovedniku epizode se je prikazala kot divja raperka (poleg nje je zaigral tudi Andy Samberg) in v intervjuju s Chrisom Parnellom je v \xc5\xa1ali dejala, da je na Harvardu kadila marihuano in jemala kokain. Pesem, ki je nosila naslov \xc2\xbbNatalie's Rap\xc2\xab\xc2\xa0so skupaj z drugimi ske\xc4\x8di iz epizode izdali na albumu Incredibad glasbene skupine Lonely Island. V enem izmed ske\xc4\x8dov je zaigrala \xc5\xa1tudentko po imenu Rebecca Hershlag (njen pravi priimek) med bar micvo, ob njej pa se je kot profesor znanosti pojavil njen pravi o\xc4\x8de._NEWLINE_Film V kot vro\xc4\x8de ma\xc5\xa1\xc4\x8devanje je iz\xc5\xa1el zgodaj leta 2006. V filmu je zaigrala Evey Hammond, mlado \xc5\xbeensko, ki jo pred tajno policijo re\xc5\xa1il glavni lik, V. Natalie Portman je zato, da je govorila z angle\xc5\xa1kim naglasom, najela glasovnega u\xc4\x8ditelja, za vlogo pa si je pobrila glavo, kar so mediji tudi ve\xc4\x8dkrat komentirali._NEWLINE_Natalie Portman je veliko prispevala k politi\xc4\x8dni pomembnosti filma V kot vro\xc4\x8de ma\xc5\xa1\xc4\x8devanje in svoj lik, ki se je pridru\xc5\xbeil protivladni organizaciji, ozna\xc4\x8dila za \xc2\xbbpogosto slabo \xc5\xbeensko, ki po\xc4\x8dne stvari, ki vam ne bodo v\xc5\xa1e\xc4\x8d\xc2\xab\xc2\xa0in da si je \xc2\xbb\xc5\xbeelela biti del filma zato, ker sem iz Izraela, kjer smo se \xc5\xbee kot otroci vsak dan pogovarjali o terorizmu in nasilju.\xc2\xab\xc2\xa0Dejala je, da film \xc2\xbbne poka\xc5\xbee jasno, kaj je slabo in kaj je dobro. Ob\xc4\x8dinstvo spo\xc5\xa1tuje dovolj, da to prepusti njihovemu lastnemu mnenju.\xc2\xab Oba filma, Goyeve prikazni in Free Zone, so leta 2006 izdali v omejeni izdaji.\n_START_SECTION_\n2007\xe2\x80\x932009: Druga sestra Boleyn in Stanje zamaknjenosti\n_START_PARAGRAPH_\n\xc5\xbde leta 2006 je Natalie Portman pri\xc4\x8dela snemati film Wonga Kar-waija, Moje borovni\xc4\x8deve no\xc4\x8di, ki je iz\xc5\xa1el zgodaj leta 2007. Filmski kritiki so hvalili njeno upodobitev Leslie v filmu, saj \xc2\xbbkon\xc4\x8dno ni zaigrala brezdomke ali otro\xc5\xa1ke princeske, temve\xc4\x8d odraslo \xc5\xbeensko s pravim telesom... a v resnici ni tako spro\xc5\xa1\xc4\x8dena kot se zdi... Uporablja podobno igralsko tehniko kot v svojih prej\xc5\xa1njih filmih.\xc2\xab Natalie Portman je posodila glas dekletu Barta Simpsona, Darcy, v televizijski seriji Simpsonovi v epizodi \xc2\xbbLittle Big Girl\xc2\xab\xc2\xa0osemnajste sezone._NEWLINE_Novembra 2007 je izdala otro\xc5\xa1ki film Trgovina \xc4\x8dude\xc5\xbeev gospoda Magoriuma, katerega snemanje se je pri\xc4\x8delo aprila 2006; dejala je, da je bilo \xc2\xbbvznemerljivo posneti film za otroke.\xc2\xab Pozno leta 2006 je pri\xc4\x8dela snemati zgodovinsko dramo Druga sestra Boleyn, kjer je zaigrala Anne Boleyn; poleg nje sta kot Henrik VIII. Angle\xc5\xa1ki in Mary Boleyn zaigrala Eric Bana in Scarlett Johansson. Revija Blender jo je imenovala za eno izmed najprivla\xc4\x8dnej\xc5\xa1ih oseb v filmih in na televiziji._NEWLINE_Natalie Portman se je pojavila v videospotu za pesem\xc2\xa0\xc2\xbbDance Tonight\xc2\xab\xc2\xa0Paula McCartneyja z njegovega albuma Memory Almost Full (2007). Videospot je re\xc5\xbeiral Michel Gondry. Poleg Jasona Schwartzmana je zaigrala v kratkem filmu filmu Wesa Andersona, Hotel Chevalier. Za film je posnela svoj drugi prizor, v katerem se je slekla - prvi\xc4\x8d se je pred kamerami slekla za film Goyeve prikazni. Maja 2008 je Natalie Portman pri sedemindvajsetih letih postala najmlaj\xc5\xa1a \xc4\x8dlanica porote na 61. filmskem festivalu v Cannesu, leta 2009 pa je poleg Tobeyja Maguirea in Jakea Gyllenhaala zaigrala v filmu Brothers, razli\xc4\x8dici istoimenskega danskega filma iz leta 2004. Istega leta je imela tudi manj\xc5\xa1o vlogo v romanti\xc4\x8dnem filmu New York, I Love You. Film je sestavljalo deset delov in vsak del so napisali in re\xc5\xbeirali razli\xc4\x8dni ljudje - Natalie Portman je napisala in re\xc5\xbeirala osmi del filma._NEWLINE_Leta 2008 je Natalie Portman posnela svoj re\xc5\xbeiserski prvenec, ki se je premierno predvajal na bene\xc5\xa1kem filmskem festivalu. Film Eve je kratki film o mladi \xc5\xbeenski, ki jo njena babica zvle\xc4\x8de na svoj romanti\xc4\x8den zmenek. Natalie Portman je povedala, da jo je \xc5\xbee od nekdaj zanimala starej\xc5\xa1a generacija, lik Evine babice v filmu pa je navdihnila njena prava babica.\n_START_SECTION_\n2010 - danes: \xc4\x8crni labod in zdaj\xc5\xa1nji projekti\n_START_PARAGRAPH_\nLeta 2010 je Natalie Portman zaigrala veteransko balerino Nino Sayers v dramskem filmu Darrena Aronofskyja, \xc4\x8crni labod, vlogo, o kateri je kritik Kurt Loder napisal: \xc2\xbbNatalie Portman nam s tem nastopom prika\xc5\xbee enega izmed svojih najbolj izpopolnjenih nastopov, kar nekaj pove.\xc2\xab Da bi se pripravila na vlogo, je Natalie Portman \xc5\xa1est mesecev pet do osem ur na dan trenirala ples in izgubila skoraj deset kilogramov. Poleg nje so v filmu zaigrali \xc5\xa1e Vincent Cassel, Mila Kunis in Barbara Hershey, premierno pa se je predvajal 1. septembra 2010 na bene\xc5\xa1kem filmskem festivalu. Film so kritiki zelo hvalili, pohvalili pa so tudi nastop Natalie Portman. Mike Goodridge iz revije Screen Daily je, na primer, napisal: \xc2\xbbOd [Natalie Portman] v vlogi Nine kar ne moremo odvrniti o\xc4\x8di\xc2\xa0... dobro upodobi zmedenost zatrte mlade \xc5\xbeenske, ki jo vr\xc5\xbeejo v svet nevarnosti in sku\xc5\xa1njav s pridihom grozljive resni\xc4\x8dnosti.\xc2\xab_NEWLINE_Leta 2011 je dobila tako zlati globus kot oskarja v kategoriji za \xc2\xbbnajbolj\xc5\xa1o glavno igralko\xc2\xab\xc2\xa0za svojo upodobitev Nine Sayers v filmu \xc4\x8crni labod. Potem, ko je Natalie Portman prejela oskarja za svoj nastop v filmu \xc4\x8crni labod, je pri\xc5\xa1lo do kontroverznosti za uporabe dvojnice pri plesu, kjer v filmu balerina nastopi na razsutih rekvizitih. Sarah Lane, ena izmed njenih dvojnic, je trdila, da je igralka posnela samo pet procentov vseh prizorov plesa v filmu in dodala, da filmski producenti o tem zaradi sezone oskarjev niso govorili. Re\xc5\xbeiser Darren Aronofsky je branil Natalie Portman in izdal izjavo, v kateri je napisal, da je opravila vsaj 80\xc2\xa0% svojega plesnega dela v filmu._NEWLINE_\xc5\xa0e leta 2010 je zaigrala v ne tako pomembnem filmu Hesher. Naslednji film Natalie Portman, Gola zabava, je iz\xc5\xa1el 21. januarja 2011. V filmu je poleg Ashtona Kutcherja zaigrala dr. Emmo K. Kurtzman, ki se, razo\xc4\x8darana nad svojimi prej\xc5\xa1njimi razmerji, s svojim dolgoletnim prijateljem Adamom odlo\xc4\x8di za zvezo brez obveznosti. Kritiki so filmu dodelili me\xc5\xa1ane ocene, tako kot nastopu Natalie Portman v filmu. Za svoj nastop v filmu je bila nagrajena z nagrado Teen Choice Award v kategoriji za \xc2\xbbizbiro filmske igralke: Romanti\xc4\x8dna komedija\xc2\xab. Temu filmu je sledil film Vitez in sitne\xc5\xbe, v katerem je poleg Jamesa Franca, Dannyja McBridea, Justina Therouxa in Zooey Deschanel zaigrala Isabel, divjo bojevnico, ki se zaljubi v nerodnega princa (Danny McBride). Zaigrala je tudi Jane Foster v akcijsko-domi\xc5\xa1ljiskem filmu Kennetha Branagha, Thor, poleg Chrisa Hemswortha. Leta 2010 je Natalie Portman opustila prej \xc5\xbee sprejeto glavno vlogo Elizabeth Bennet v filmski upodobitvi romana Pride and Prejudice and Zombies. Kljub temu, da v filmu ne bo igrala, ostaja producentka projekta. Razlog za to, da je zavrnila vlogo, naj bi bilo \xc2\xbbprekrivanje urnikov\xc2\xab. Film nameravajo izdati leta 2013, disturbiralo ga bo podjetje Lionsgate, re\xc5\xbeiral pa ga bo Craig Gillespie, ki je pogodbo za re\xc5\xbeijo podpisal 18. aprila leta 2011._NEWLINE_Natalie Portman je dejala, da si bo zaradi rojstva sina za nekaj \xc4\x8dasa vzela premor od svoje kariere. Kljub temu naj bi podpisala pogodbo za tri filme: za film Best Buds, ki bo iz\xc5\xa1el leta 2014 in za filma Booksmart, ki naj bi ga tudi producirala, ter Important Artifacts and Personal Property from the Collection of Lenore Doolan and Harold Morris, Including Books, Street Fashion, and Jewelry, filmsko upodobitev istoimenskega romana Leanne Shapton, pa ju bodo izdali leta 2015.\n_START_SECTION_\nSocialno in politi\xc4\x8dno delo\n_START_PARAGRAPH_\nNatalie Portman zelo podpira organizacije, ki se zavzemajo za pravico \xc5\xbeivali. Ne je \xc5\xbeivalskih izdelkov in ne nosi krzna, usnja ali perja. \xc2\xbbVse moje \xc4\x8devlje izdela Target ali Stella McCartney,\xc2\xab\xc2\xa0je povedala. Leta 2007 je ustvarila lasten brand z oblekami in obutvijo, ki se jih ne izdeluje iz \xc5\xbeivali._NEWLINE_Leta 2007 je Natalie Portman odpotovala v Ruando z Jackom Hanno z dokumentarnim filmom Gorillas on the Brink. Kasneje je ob poimenovanju ene izmed goril majhno gorilo krstila za Gukino, kar pomeni \xc2\xbbigrati se\xc2\xab. Natalie Portman \xc5\xbee od otro\xc5\xa1tva podpira organizacije, ki se zavzemajo za varovanje okolja in \xc5\xbee v otro\xc5\xa1tvu se je pridru\xc5\xbeila organizaciji World Patrol Kids. Je tudi \xc4\x8dlanica organizacije OneVoice Movement._NEWLINE_Natalie Portman podpira tudi organizacije, ki se borijo proti rev\xc5\xa1\xc4\x8dini. V letih 2004 in 2005 je obiskala Ugando, Guatemalo in Ekvador kot ambasadorka upanja organizacije FINCA International, ki promovira manj\xc5\xa1a posojila \xc5\xbeenskam v finan\xc4\x8dnih te\xc5\xbeavah z lastnimi podjetji v razvijajo\xc4\x8dih se dr\xc5\xbeavah. V intervjuju v zaodrju koncerta Live 8 v Filadelfiji in v PBS-jevi oddaji Foreign Exchange with Fareed Zakaria je govorila o mikrofinancah. Voditelj oddaje Fareed Zakaria je dejal, da ga je \xc2\xbbna za\xc4\x8detku skrbelo zaradi slavnih, ki govorijo o stvareh, ki so trenutno v modi\xc2\xab, vendar je med snemanjem spoznal, da Natalie Portman \xc2\xbbzares ve, o \xc4\x8dem govori\xc2\xab._NEWLINE_V epizodi \xc2\xbbVoices\xc2\xab\xc2\xa029. aprila 2007 oddaje This Week with George Stephanopoulos je Natalie Portman govorila o svojem delu za organizacijo FINCA in o tem, kako pomagati \xc5\xbeenskam in otrokom iz tretjega sveta. Jeseni leta 2007 je obiskala mnogo univerz, kot so Harvard, USC, UCLA, UC Berkeley, Stanford, Princeton, univerza v New Yorku in univerza Columbia, kjer je \xc5\xa1tudentom predavala o mo\xc4\x8di mikrofinanc ter o tem, kako lahko s tem pomagajo dru\xc5\xbeinam s posojili, s katerimi se lahko znebijo rev\xc5\xa1\xc4\x8dine._NEWLINE_Leta 2010 je Natalie Portman za svoja dobrodelna dela in popularnost med mladimi prejela nominacijo za VH1-jevo nagrado \xc2\xbbDo Something Award\xc2\xab._NEWLINE_Natalie Portman podpira demokratsko stranko in pri volitvah leta 2004 je podpirala predsedni\xc5\xa1kega kandidata Johna Kerryja, leta 2008 pa newyor\xc5\xa1ko senatorko Hillary Clinton. Kasneje je podpirala senatorja Illionsa, Baracka Obamo. Leta 2008 je v nekem intervjuju povedala: \xc2\xbbV\xc5\xa1e\xc4\x8d mi je bil celo John McCain. Sicer se ne strinjam z njegovim stali\xc5\xa1\xc4\x8dem o vojni - kar je zelo pomembno - a mislim, da je zelo moralen.\xc2\xab\n_START_SECTION_\nZasebno \xc5\xbeivljenje\n_START_PARAGRAPH_\nV intervjuju z revijo Vogue je Natalie Portman igralca in glasbenika Lukasa Haasa ter glasbenika Mobyja ozna\xc4\x8dila za svoja dobra prijatelja. Potem, ko je zaigrala v videospotu za njegovo pesem \xc2\xbbCarmensita\xc2\xab\xc2\xa0je pri\xc4\x8dela z razmerjem z ameri\xc5\xa1kim folk pevcem Devendro Banhartom, ki pa se je kon\xc4\x8dalo septembra 2008. Zgodaj leta 2009 je na snemanju filma \xc4\x8crni labod spoznala baletnika Benjamina Millepieda, ki je bil koreograf na snemanju. Do konca leta 2009 sta pri\xc4\x8dela hoditi. 27. decembra 2010 je tiskovni predstavnik Natalie Portman objavil, da se je par zaro\xc4\x8dil in da bo poleti naslednjega leta dobil prvega otroka. Junija 2011 je rodila svojega prvega otroka, sina, ki ga je poimenovala Aleph Portman-Millepied._NEWLINE_Ko so jo leta 2002 vpra\xc5\xa1ali, ali verjame v posmrtno \xc5\xbeivljenje je odgovorila: \xc2\xbbNe, ne verjamem. Mislim, da je to edino \xc5\xbeivljenje, ki ga \xc5\xbeivim in da ga \xc5\xbeivim najbolj\xc5\xa1e, kot je mogo\xc4\x8de.\xc2\xab Leta 2006 je dejala, da se je, ko je \xc5\xbeivela v Izraelu, po\xc4\x8dutila bolj judovsko in da bi otroke rada vzgajala v judovski veri: \xc2\xbbEna izmed mojih prioritet je zagotovo tudi to, da bi otroke vzgajala kot Jude, a za to bi si morala za partnerja najti zelo dobro osebo.\xc2\xab_NEWLINE_Natalie Portman, ki je \xc5\xbee od otro\xc5\xa1tva vegetarijanka, je veganka postala leta 2009, po tem ko je prebrala roman pisatelja Jonathana Safrana Foerja, Eating Animals."